出家箴
僧窥基 (Tang)
舍家出家何所以，稽首空王求出离。三师七证定初机，剃发染衣发弘誓。去贪嗔，除鄙吝，十二时中须谨慎。炼磨真性若虚空，自然战退魔军阵。勤学业，寻师匠，说与行人堪倚仗。莫教心地乱如麻，百岁光阴等閒丧。踵前贤，效先圣，尽假闻思修所证。行住坐卧要真专，念念无差始相应。佛真经，十二部，纵横指示菩提路。不习不学不依行，问君何日心开悟。速须救，似头燃，莫待明年与后年。一息不来即后世，谁能保得此身坚。不蚕衣，不田食，织妇耕夫汗血力。为成道果施将来，道果未成争消得。哀哀父，哀哀母，咽苦吐甘大辛苦。就湿回乾养育成，要袭门风继先祖。一旦中，求剃落，八十九十无倚托。若不超凡越圣流，向此因循全大错。福田衣，降龙钵，受用一身求解脱。若将小利系心怀，彼岸涅盘争得达。善男子，汝须知，修行难得似今时。若得出家披缕褐，犹如浮木值盲龟。大丈夫，须猛利，紧束身心莫容易。倘能行愿力相扶，决定龙华亲授记。